GIFT อัพเกรด! เตรียมย้ายเข้าเทรด SET เริ่ม 1 ส.ค.นี้
GIFT อัพเกรด! เตรียมย้ายเข้าเทรด SET วันที่ 1 ส.ค.นี้
29 ก.ค. 2559

ตลาดหลักทรัพย์แห่งประเทศไทย (ตลท.) ย้ายหลักทรัพย์บริษัท แกรททิทูด อินฟินิท จำกัด (มหาชน) หรือ GIFT จากเดิมที่ซื้อขายในตลาดหลักทรัพย์เอ็ม เอ ไอ (mai) ในกลุ่มสินค้าอุตสาหกรรม มาซื้อขายใน SET ในกลุ่มสินค้าอุตสาหกรรม หมวดธุรกิจปิโตรเคมีและเคมีภัณฑ์ และใช้ชื่อย่อหลักทรัพย์ “GIFT” ตามเดิม โดยให้มีผลตั้งแต่วันที่ 1 ส.ค.59  หลังบริษัทได้ยื่นคำร้องมา และตลท.เห็นว่ามีคุณสมบัติครบถ้วนตามข้อกำหนดของตลาดหลักทรัพย์ฯ เรื่อง การรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ.2558 
รวมถึงใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (GIFT-W1) ให้จัดอยู่ในหมวดใบสำคัญแสดงสิทธิ โดยใช้ชื่อย่อในการซื้อขายหลักทรัพย์ว่า “GIFT-W1”
ทั้งนี้ สำหรับการคำนวณ Ceiling &amp; Floor ของหลักทรัพย์ GIFT และ GIFT-W1 ในวันที่ 1 ส.ค. ให้ใช้ราคาซื้อขายครั้งสุดท้ายของหลักทรัพย์ดังกล่าวใน mai เป็นฐานในการคำนวณ Ceiling &amp; Floor ตามปกติ
อนึ่ง GIFT ดำเนินธุรกิจผลิต จัดหา พัฒนาและจัดจำหน่าย ผลิตภัณฑ์สำหรับการผลิตสินค้าสำเร็จรูป (Chemical  Ingredient) สำหรับ
1.กลุ่มธุรกิจ HPC (Home care ผลิตภัณฑ์ดูแลครัวเรือน, Personal Care ผลิตภัณฑ์ดูแลร่างกาย, Cosmetic ผลิตภัณฑ์เครื่องสำอาง)
2.กลุ่มธุรกิจ FBS (Foods ผลิตภัณฑ์อาหาร, Beverage ผลิตภัณฑ์เครื่องดื่ม, Supplement ผลิตภัณฑ์เสริมอาหาร) 3.กลุ่มธุรกิจ TC (Traditional Medicine ผลิตภัณฑ์ยาแผนโบราณ, Conventional Medicine ผลิตภัณฑ์ยา แผนปัจจุบัน) และ 4.กลุ่มธุรกิจ PC (Plastics  ผลิตภัณฑ์พลาสติก, Coating  ผลิตภัณฑ์เคลือบผิว)